ཡི་གེ་དེ་ནི་སྐབས་དེ་གའི་རྒྱ་གར་ནང་བའི་ཆོས་སྤེལ་བ་དག་གི་རིགས་ལམ་དང་བོད་ཀྱི་ཆོས་ལ་དགའ་ཞིང་སྟག་ཉ་བཟང་གི་གནས་ཚུལ་དངོས་ཤེས་པའི་ཆོས་བློན་དག་མཉམ་འབྲེལ་སྒོས་བོད་ཀྱི་འཇིག་རྟེན་པའི་མི་དྲག་རྣམས་ཆོས་ཕྱོགས་སུ་འགུགས་པའི་ཐབས་ལམ་ཤིག་ཡིན་ངེས་སོ་སྙམ་ཡང་ད་དུང་དཔྱད་གཞི།དེ་ནས་སྟག་ཉ་བཟང་གིས་སྐབས་དེ་གའི་ཆོས་ཀློག་མཁན་ཤིག་ལ་དེ་ཀློག་དུ་བཅུག་ནས་ཡི་གེ་དེར་གོ་བ་བླངས་ཤིང་རང་ལ་ཁྱད་ཆོས་དེ་ལྟར་ཚང་བ་ཤེས་ནས་སྤུན་གསུམ་གྱིས་འཇིག་རྟེན་པའི་ཕུན་སུམ་ཚོགས་པའི་ནོར་ལོངས་སྤྱོད་སོགས་ཕངས་མེད་དུ་དོར་ཏེ་རབ་ཏུ་བྱུང་འགོ་བརྩམས་ཡོད།སློབ་དཔོན་པདྨ་འབྱུང་གནས་ཀྱི་བཀའ་ཕབ་ནས་གདན་དྲངས་ཡོང་ཤིང་འཕགས་ཡུལ་ནུབ་ཕྱོགས་གླང་བོའི་ཚལ་ནས་ཡིན་པའི་སློབ་དཔོན་ཆེན་མོ་བི་མ་ལ་མི་ཏྲ་༼༡༠༽རབ་བྱུང་བའི་མཁན་པོ་བྱས་ནས་གཙུག་ཕུད་བཞེས་པ་དང་སློབ་དཔོན་པདྨ་འབྱུང་ནས་ལས་བྱང་ཆུབ་སེམས་དཔའི་སྡོམ་པ་བླངས་ཏེ་སྟག་སྐྱ་བོའི་རབ་ཏུ་བྱུང་བའི་ཆོས་མིང་ལ་དཔལ་གྱི་རྡོ་རྗེ་ཞེས་འབོད་པ་དང་སྤུན་མཆེད་གཞན་གཉིས་ཀྱི་མིང་ལ་རབ་འབྱོར་དབང་བོ་དབྱངས་དང་དཔལ་གྱི་དབྱངས༼༡༡༽ཞེས་བཏགས་ཡོད།